Id-Direttiva tal-Kunsill
ta’ l-1 ta’ Frar 1971
fuq l-armonizzazzjoni tad-dispożizzjonijiet bażiċi fir-rigward tal-garanziji għall-negozji fil-qosor (riskji politiċi) ma’ xerrejja pubbliċi jew ma xerrejja privati
(71/86/KEE)
IL-KUNSILL TAL-KOMUNITAJIET EWROPEJ,
Wara li kkunsidra t-Trattat li jistabbilixxi l-Komunità Ekonomika Ewropea;
Wara li kkunsidra l-proposta mill-Kummissjoni;
Billi l-kreditu ta’ l-esportazzjoni huwa ta’ importanza primarja fil-kummerċ internazzjonali u huwa strument importanti tal-politika kummerċjali;
Billi d-diversi sistemi ta’ assigurazzjoni fuq il-kreditu għall-esportazzjoni fis-seħħ fl-Istati Membri jistgħu joħolqu xkiel fil-kompetizzjoni bejn l-impriżi tal-Komunità fis-swieq ta’ pajjiżi terzi;
Billi l-armonizzazzjoni tad-diversi sistemi ta’ l-assigurazzjoni fuq il-kreditu ta’ l-esportazzjoni tista’ tiffaċilita l-kooperazzjoni fid-diversi Stati Membri;
Billi l-armonizzazzjoni tista’ tintlaħaq, skond it-tipi differenti ta’ negozju, jew permezz ta’ politiki komuni jew permezz ta’ dispożizzjonijiet komuni dwar dawk l-elementi li huma bażiċi fejn għandha x’taqsam il-kompetizzjoni;
Billi fil-preżent in-negozji garantiti jirrapreżentaw, bejn wieħed u l-ieħor, perċentwal żgħir ta’ l-esportazzjonijiet fil-qasam fil-qosor milli jagħmlu fil-qasam medju;
Billi, minbarra dan, dan huwa settur fejn joperaw il-kumpanniji ta’ kreditu privat ta’ l-assigurazzjoni, u billi jidher xieraq għalhekk li l-armonizzazzjoni tkun limitata biss biex tkopri r-riskji politiċi;
Billi jidher għalhekk xieraq li ma tkunx aċċettata l-idea li titħejja polza komuni u biex l-armonizzazzjoni tkun limitata għal dawk l-elementi li huma bażiċi safejn hija konċernata l-kompetizzjoni;
ADOTTA DIN ID-DIRETTIVA:
Artikolu 1
Bla ħsara għad-dispożizzjonijiet ta’ l-Anness D tad-Direttivi tal-Kunsill Nru 70/509/KEE u 70/510/KEE 1 tas-27 ta’ Ottubru 1970, l-Istati Membri għandhom jadottaw dawn il-miżuri bil-liġi, regolarment jew azzjoni amministrazzjoni kif jista’ jkun meħtieġ biex jiddaħħlu fis-seħħ id-dispożizzjonijiet armonizzati għan-negozji fil-qosor preskritti fl-Anness ta’ din id-Direttiva.
Artikolu 2
L-Istati Membri għandhom jiżguraw li organizzazzjonijiet tal-kreditu ta’ l-assigurazzjoni li jiggarantixxu f’isem jew bl-appoġġ ta’ l-Istat jassiguraw trasazzjonijiet li jaqgħu fl-iskop tad-dispożizzjonijiet armonizzati, skond il-kondizzjonijiet preskritti f’dawk id-dispożizzjonijiet u dawk ir-regoli li huma adottati mill-Kunsill.
Artikolu 3
1. Tkun xi tkun il-polza użata, id-dispożizzjonijiet armonizzati għandhom japplikaw għal negozji li:
- jinkludu jew riskju ta’ kreditu ta’ anqas minn erbgħa u għoxrin xahar, jew riskju tal-kreditu u riskju ta’ manifattura garantita fejn il-perjodu kumulattiv huwa anqas minn erbgħa u għoxrin xahar; ir-riskju tal-manifattura, iżda, m’għandux ikun anqas minn 12-il xahar;
- huma konklużi ma’ xerrej pubbliku jew ma’ xerrej privat;
- huma fuq bażi ta’ kreditu tal-fornitur.
2. Id-dispożizzjonijiet armonizzati b’din id-Direttiva jirrigwardaw biss il-garanzija fir-rigward tar-riskji politiċi. [1]
3. Id-definizzjonijiet ta’ "xerrej pubbliku" u "xerrej privat" li jinsabu fl-Artikolu 3 tad-Direttiva Nru 70 509/KEE u fl-Artikolu 4 tad-Direttiva Nru 70 510/KEE għandhom jgħoddu rispettivament.
Artikolu 4
Il-Kumitat ta’ Pariri għall-Assigurazzjoni ta’ Kreditu ta’ Esportazzjoni, stabbilit skond l-Artikolu 4 tad-Direttiva Nru 70 509/KEE, jista’ jkun kkonsultat mill-Kummissjoni fuq kull problema dwar l-applikazzjoni uniformi ta’ din id-Direttiva.
Artikolu 5
Din id-Direttiva hija indirizzata lill-Istati Membri.
Magħmula fi Brussel, fl-1 ta’ Frar 1971.